היחידה להכוונת חיילים משוחררים

הקרן והיחידה להכוונת חיילים משוחררים היא יחידה במשרד הביטחון האחראית על הטיפול בחיילים לקראת סוף השרות הצבאי ובקליטתם לאחר מכן בחיים האזרחיים, תוך שימת דגש על חינוך והשכלה. 
היחידה הוקמה בשנת 1949, מתוך חזונו של ראש הממשלה ושר הביטחון, דוד בן-גוריון, שראה חשיבות רבה בשילוב החיילים המשוחררים במסגרת החיים האזרחיים באופן המיטבי. בשנת 1994, בעקבות חוק קליטת חיילים משוחררים, הוקמה קרן לקליטת חיילים משוחררים. במסגרת החוק, מוענקים לחיילים המשוחררים : מענק שחרור, פיקדון אישי, סיוע בהשלמת לימודים, בהשכלה גבוהה וכן- בהכשרה מקצועית לעתיד. החזון העיקרי של הקרן והיחידה, הוא לסייע לחיילים המשוחררים להשתלב בחברה באופן מיטבי, תוך חשיפת האפשרויות העומדות בפניהם בחיים האזרחיים, העצמתם והבאתם למימוש עצמי ולהצלחה. בשנת 2014 הגבירה ושיפרה הקרן והיחידה את הנגישות למידע - אתר האינטרנט חודש בממשק נוח למשתמש וכן, הוקם מרכז שירות טלפוני מאויש, למענה על שאלות.
היחידה ידועה בזמריר שלה ברדיו גלי צה"ל, בו שם היחידה המלא הולחן לשיר קליט, תסכית הזמריר: ״הקרן והיחידה להכוונת חיילים משוחררים במשרד הביטחון - המקפצה שלך לאזרחות!"

חוק קליטת חיילים משוחררים

באפריל 1994 (שנת תשנ"ד) נחקק חוק קליטת חיילים משוחררים. חוק זה נועד לסייע לחיילים המשתחררים משירות חובה בתחילת דרכם בחייהם באזרחות. הסיוע ניתן במספר תחומים: קבלת מענק שחרור, קבלת פיקדון אישי, השלמת לימודים, השכלה אקדמית וקבלת הכשרה מקצועית.

אוכלוסיית הזכאים

מי שזכאי להטבות שנקבעו בחוק הם "חיילים משוחררים" - כל חייל שהשלים לפחות 12 חודשי שירות (או פחות מכך אם שוחרר מטעמי בריאות) בצה"ל, במשטרה, במג"ב, בשב"ס, בשירות מוכר אחר וכן בשירות אזרחי-לאומי. הזכאות של החייל המשוחרר היא בהתאם למשך השירות ואופיו (לוחם, תומך לחימה, אחר), למשך חמש שנים ממועד השחרור.

פעילות היחידה

היחידה פועלת ואחראית למתן מידע וסיוע כספי בנושאים הבאים: ניהול מענק ופיקדון אישי לימודים, ייעוץ והכוונה, תעסוקה והכשרה מקצועית, זכויות והטבות, מכינות קדם אקדמאיות, קורסים שונים, כנסים ועוד.

ייעוץ והכוונה

החייל המשוחרר זכאי לייעוץ והכוונה הניתנות בחינם בנושאי: לימודים, הכשרה מקצועית, תעסוקה, זכויות, הטבות וזכאויות למשוחררים במוסדות שונים. הייעוץ מתבצע על ידי יועצי הלשכות, הפזורות בארבע מחוזות ברחבי הארץ: תל אביב והמרכז, חיפה והצפון, ירושלים ובאר שבע והדרום. בנוסף, זכאי החייל המשוחרר לייעוץ ואבחון תעסוקתי במכונים מקצועיים במחיר מיוחד ובהשתתפות של הקרן והיחידה. במכונים אלו, יוכל החייל המשוחרר לעבור אבחון אשר יסייע לו לפתח מודעות ליכולות השונות, לזהות אמונות ומכשולים הבולמים קבלת החלטה ואף להתקדם בהשגת יעדים בעולם הלימודים והתעסוקה.

לימודים

הקרן והיחידה מעניקות סיוע כלכלי לחייל המשוחרר לצורכי לימודים והשכלה, הן בשלב ההכנה ללימודים אקדמיים והן במהלך הלימודים האקדמיים עצמם. הדגש לסיוע ניתן בעיקר על פי המצב הסוציו-אקונומי של החייל המשוחרר. הנושאים במסגרת זו, בהם מסייעת הקרן והיחידה הם: השלמת 12 שנות לימוד, קורס הכנה לבחינה הפסיכומטרית, דמי מחייה ומימון מכינות קדם אקדמאיות, מימון לימודי תואר ראשון למגיעים מיישובי הפריפריה, מימון לימודים טכנולוגים במסגרת "לימודי הנדסאים טכנאים", השתלבות בתוכניות לימודים מיוחדות כדוגמת "אופקים להייטק". נוסף לכל אלה, הקרן והיחידה מנהלים מערך שלם של מלגות ללימודי תואר ראשון, באמצעות גופים ציבוריים ופרטיים.

קורס משתחררים

הקורס נערך במסגרת צה"ל לחיילים לקראת סוף שרותם הצבאי. במטרה להכין את החייל למעבר קל מהמסגרת הצבאית לחיים האזרחיים. משך הקורס הוא 5 ימים. הקורס נערך במכללת רמת גן בשיתוף עם תפנית - בית הספר למנהלים של האוניברסיטה הפתוחה.

רקע כללי

בעקבות החלת גיוס חובה בישראל מתוקף חוק שירות ביטחון צעירים רבים יוצאים למסגרת צבאית, השונה מהותית מהחיים האזרחיים, במיוחד בכל הקשור לחיילים המשרתים בתפקידים קרביים. השינוי בין המשמעת הצבאית הנוקשה ומתן הפקודות להן יש לציית ללא ברירה מנוגד לחופש המאפיין את החיים האזרחיים. חובות מסוימים המוטלים על אזרחים, כגון ביטוח לאומי ושאר מיסים, גם הם אינם חלק מעולמם של החיילים בעת השירות הצבאי.
לצורך התאמת המשתחררים מהמסגרת הצבאית לחיים האזרחיים ולנטילת האחריות והחובות המוטלים עליהם נפתח קורס המשתחררים.

מסגרת הקורס

אורך הקורס הוא 5 ימים. הקורס נערך במסגרת של יחידה פתוחה והחיילים חוזרים כל יום ללון בבית, במה שמכונה בסלנג הצבאי "יומיות". בקורס מוגשים קפה ועוגה כל בוקר וכן ארוחת צהרים מקייטרינג מקומי. הקורס נערך במכללת רמת גן במסגרת אזרחית, אולם החיילים מחויבים להגיע על מדים. תוכני הקורס מועברים בחלקם במסגרת הרצאות כלליות וחלקם בצוותים של כ-20 חיילים בהנחיית מדריכים אזרחיים.

כנס משתחררים

הכנס נערך בסינמה סיטי בראשון לציון בעבור חיילי צה"ל העומדים להשתחרר משירותם. הכנס, הנערך אחת למספר חודשים, נערך על ידי היחידה להכוונת חיילים משוחררים וכולל מצגת והסברים על חיי האזרחות והזכויות והחובות של חיילים משוחררים.
ההשתתפות בכנס היא חובה על פי פקודות מטכ"ל.